**Tapolcai Ünnepi Napok és Borhét a Hungária kupával egy időben**

A Tapolcai Ünnepi Napok és Borhét rendezvénysorozatot 2018. augusztus 15-20. között rendezik. A színpadon minden nap színes gyermek és felnőtt programok, koncertek neves sztárokkal várják az érdeklődőket. Kézműves vásár, gasztro- és borutca, játékpark és pörköltfőző verseny is lesz! Népművészek, kézművesek, iparművészek, kistermelők mutatkoznak be az érdeklődő közönségnek.

Már a Hungária kupa 0. napján, a jelentkezés után rengeteg program vár benneteket. Este pedig azon a színpadon, ahol a napi eredményhirdetések is lesznek, két koncerten is részt vehettek.

Este 6-kor a Retro Voice koncert lesz, 21 órakor pedig Bagossy Brothers Company fog zenélni.

# Retro Voice

A két éve alakult zenekar klasszikus rockzenei felállásban zenél. Koncertzenekarnak vallják magukat, hiszen a legtöbb felkérés nagy, szabadtéri bulira érkezik, ahol akár több órás repertoárral is meg tudnak szólalni. Fő zenei irányvonaluk, nevükből adódóan, a ’60, ’70, ’80, ’90-es évek dallamos rockzenéin keresztül, a közkedvelt táncdalslágerekig terjed.

Bagossy Brothers Company

A 2013 óta létező gyergyószentmiklósi Bagossy Brothers Company fő csapásiránya a dallamos indie, alternatív és folk stílusok, mindez igazi "telitorokbólüvöltős" szövegekkel fűszerezve. Nagy sikerrel léptek már fel a legfontosabb magyar- és erdélyi fesztiválokon, klubokban, a közönség szeretete mellett pedig a szakma elismerését is kivívták.